‘AKP’โรดโชว์นักลงทุนบุคคลดึงซื้อหุ้นรถขยะ
AKP โรดโชว์รายย่อยก่อนเทรด 7 ก.พ. ชี้ระดมทุน 160 ล้าน ซื้อรถขนส่งกากของเสียอีก 15 คัน หวังกำไรสูงจากเออีซี
22 ม.ค. 2556

AKP โรดโชว์รายย่อยก่อนเทรด 7 ก.พ. ชี้ระดมทุน 160 ล้าน ซื้อรถขนส่งกากของเสียอีก 15 คัน หวังกำไรสูงจากเออีซี
นายวันชัย เหลืองวิริยะ ประธานกรรมการบริหารและกรรมการผู้จัดการ บริษัท อัคคีปราการ (AKP) เปิดเผยว่า บริษัทตั้งใจนำเสนอข้อมูลให้นักลงทุนรายย่อยฟังข้อมูล เพื่อเตรียมพร้อมในการไปซื้อหุ้นของบริษัทที่จะเปิดขายให้กับนักลงทุนทั่วไปได้ซื้อหุ้นที่เสนอขายให้ประชาชนครั้งแรก (ไอพีโอ) จำนวน 63 ล้านหุ้น จากจำนวนพี/โอ ทั้งหมด 84 ล้านหุ้น ส่วนอีก 21 ล้านหุ้น จะเสนอขายให้กับผู้ถือหุ้นเดิมของบริษัท เบตเตอร์ เวิลด์กรีน (BWG) ในราคาหุ้นละ 2 บาท มูลค่าหุ้นที่ตราไว้ (พาร์) 0.50 บาท และเข้าจดทะเบียนซื้อขายในตลาดหลักทรัพย์ เอ็ม เอ ไอ วันที่ 7 ก.พ.นี้
บริษัทมีเป้าหมายที่จะนำเงินที่ระดมทุนได้ประมาณ 160 ล้านบาท เพื่อนำไปซื้อรถบรรทุกขนกากของเสียเพิ่มอีก 15 คัน จากปัจจุบันมีทั้งหมด 14 คัน พร้อมกับภาชนะจัดเก็บขยะเพิ่มเติม เพื่อรองรับผู้ประกอบการโรงงานที่จะเข้าสู่ระบบการจัดเก็บที่ถูกต้องมากขึ้น รวมทั้งการรองรับการขยายตัวของโรงงานอุตสาหกรรมในภูมิภาคนี้ เมื่อเริ่มเข้าสู่ประชาคมเศรษฐกิจอาเซียน (เออีซี) ปัจจุบันบริษัทมีลูกค้าทั้งหมด 2,000 ราย แต่มีการใช้บริการสม่ำเสมอทั้งหมด 700 ราย 
นายวันชัย กล่าวว่า ภายใน 35 ปี หรือหลังเริ่มเข้าสู่เออีซีแล้ว บริษัทจะมีรายได้และกำไรสุทธิเติบโตไปในทางเดียวกันคือ มากกว่า 30-40% จากปกติบริษัทเติบโตเฉลี่ยปีละ 30-40% ซึ่งปัจจุบันบริษัทอยู่ระหว่างการหาข้อมูลติดต่อทางกฎหมาย หารือกับกรมโรงงาน คาดว่าจะเริ่มดำเนินการและรับรู้เป็นรายได้ในปี 2558 เป็นต้นไป